Gandia celebra el Dia de la Dona amb activitats multitudinàries a favor de la igualtat
08 març 2024

## Gandia celebra el Dia de la Dona amb activitats multitudinàries a favor de la igualtat08 març 2024Última actualització: 08 març 2024

![](../gestion/img/381129eb8f8e164c0ebc71d0ba1083816c93d2291b02ed77f8b9b8c085dcd976.jpg)  
  

Gandia celebra durant la jornada de hui el **Dia de la Dona** amb un programa ple d'activitats que ha començat aquest matí amb més de 500 escolars de la ciutat omplint de color, balls i música la plaça Major amb l'**actuació "Respirem en igualtat"**, preparada per l'alumnat dels col·legis Botànic Cavanilles, Benipeixcar, Foies, Joan XXIII, Carmelites, Roís de Corella, Gregori Mayans, Joan Martorell i Montdúver.  
  
Aquesta actuació ha comptat amb la presència de l'**alcalde de la ciutat, José Manuel Prieto**; la **regidora d'Igualtat, Maribel Codina**; membres de la Corporació Municipal i desenes de persones que, abans de la **lectura del manifest del 8M**, han pogut gaudir de l'actuació.  
  
El manifest, que ha estat llegit per una alumna del Consell de la Infància, ha homenatjat a totes les dones que han lluitat i continuen lluitant pels seus drets, per la igualtat d'oportunitats i per una societat més justa i inclusiva alhora que hi ha reconegut la seua valentia, resiliència i contribució inavaluable a tots els àmbits de la vida.  
  
El document ha posat de manifest el compromís de la Federació Valenciana de Municipis i Províncies i els grups municipals representats a l'Ajuntament de Gandia, per continuar treballant en l'eliminació de totes les formes de discriminació i en promoure polítiques i accions que fomenten la igualtat d'oportunitats en l'àmbit laboral, educatiu i social, alhora que s'impulsa la participació activa de les dones en la presa de decisions i en la vida política.  
  
L'escrit d'aquest any recull una sèrie de propostes dirigides a aconseguir la igualtat real. Propostes com ara afavorir l'autonomia de les persones i construir una societat igualitària en drets i que es traduïsca en fets; acabar amb la bretxa de gènere que continua existint en alguns entorns laborals, tant en la qualitat dels llocs com en la representació de gènere; continuar promovent la tasca que des dels municipis fan en matèria d'igualtat; impulsar de manera eficaç el protagonisme imprescindible de la dona al món rural; continuar treballant en la millora del sistema de detecció precoç, així com en l'atenció a les víctimes de violència contra les dones en el marc de les competències pròpies. Finalment, es reafirma el compromís per promoure la transversalitat de les polítiques d'igualtat a la resta d'àrees de gestió dels Ajuntaments.  
  
A tall de conclusió, s'ha ressaltat que la igualtat de gènere _"no és una qüestió d'un dia, ni d'un mes, ha de ser un compromís permanent de tota la ciutadania en conjunt i consolidar allò que s'ha aconseguit per poder continuar avançant en els camins igualtat entre tots"_.  
  
Després de la lectura, ha tingut lloc el lliurament de **premis del concurs de dibuix "Vull viure en igualtat"** que han guanyat **Sara Marhuenda Ribes (col·legi Abecé)**. El segon premi ha estat per a **Sofia Navarro (col·legi Abad Sola)** i el tercer, per a **Dídac Masresha (col·legi Joan Martorell)**.  
  
També s'han conegut els guanyadors del **concurs de relats de la Cursa de la Dona**, en què **Sara Moragues (col·legi Carmelites)**, **Adrián Tomás (col·legi Abad Sola)** i **Isabel Piera (col·legi Botànic Cavanilles)** han obtingut, respectivament, la primera, segona i tercera posició.  
  
Finalment, **la botiga Elius**, ubicada a Roís de Corella, **ha guanyat el concurs d'aparadors**.  
  
Una vegada finalitzat el lliurament de premis, els representants del Consell de la Infància i de l'Ajuntament han penjat una pancarta al balcó per visibilitzar aquesta data.  
  
Pel que fa a la resta del programa, les activitats del dia continuaran a les **14 hores amb el dinar solidari de les dones en commemoració del 8M**, on s'espera la participació de més de 1.400 persones. Una xifra que suposa el rècord de participació en un acte d‟aquest calibre.  
  
A les **16:30, tindrà lloc l'esdeveniment 8M al Grau**, que consistirà a fer una foto al port per sensibilitzar la ciutadania amb l'ajuda de les dones de la barriada.  
  
Finalment, tindrà lloc la **tradicional manifestació del 8M, que eixirà des del centre de salut de Beniopa a les 18.30 hores**.

[Twittear](https://twitter.com/share)